

**Αθήνα, 27 Μαρτίου 2020**

**ΕΡΩΤΗΣΗ**

**Προς τον κ. Υπουργό Ναυτιλίας και Νησιωτικής Πολιτικής**

**ΘΕΜΑ: Εξ αποστάσεως εκπαίδευση στις δημόσιες σχολές Εμπορικού Ναυτικού**

Λόγω της πανδημίας του COVID-19 το Υπουργείο Ναυτιλίας και Νησιωτικής Πολιτικής με αποφάσεις του έχει αναστείλει την εκπαιδευτική λειτουργίας όλων των δημοσίων σχολών εμπορικού ναυτικού (ΑΕΝ, ΚΕΣΕΝ, Σχολές σωστικών και πυροσβεστικών μέσων, θαλαμηπόλων) ως τουλάχιστον τις 10 Απριλίου. Οι αποφάσεις αυτές είναι απολύτως εύλογες λόγω της σοβαρότητας της πανδημίας και βρίσκονται σε απόλυτη αντιστοιχία με την αναστολή της λειτουργίας του συνόλου των δομών της εκπαίδευσης που έχει αποφασίσει το Υπουργείο Παιδείας και Θρησκευμάτων.

Βάσει του άρθρου 12 της Πράξης Νομοθετικού Περιεχομένου της κυβέρνησης 55/Α΄/11-3-2020, έχουν ήδη ξεκινήσει στα σχολεία και τα πανεπιστημιακά ιδρύματα της χώρας η εξ αποστάσεως εκπαίδευση μαθητών και φοιτητών, μέσω διαφόρων μέσων και διαδικασιών. Παρά τις πιθανές δυσκολίες και προκλήσεις του εγχειρήματος αυτού, πρόκειται για καταρχήν θετικά μέτρα προκειμένου να μην διακοπεί επί μακρόν η εκπαιδευτική διαδικασία, αλλά και για να αντιμετωπιστούν σοβαρές δυσλειτουργίες από τυχόν απώλεια εξαμήνων ή μέρους της ακαδημαϊκής χρονιάς.

Παρ’ όλα αυτά, στην περίπτωση των δημόσιων σχολών του εμπορικού ναυτικού δεν έχει ληφθεί οποιαδήποτε σχετική μέριμνα - και σίγουρα δεν έχει ανακοινωθεί κάτι – από το εποπτεύον Υπουργείο Ναυτιλίας και Νησιωτικής Πολιτικής. Το γεγονός αυτό έχει ανησυχήσει ειδικά τους σπουδαστές του Ακαδημιών Εμπορικού Ναυτικού (ΑΕΝ), ομάδα των οποίων έχει ήδη απευθύνει δημόσια επιστολή προς τον κ. Υπουργό για λειτουργία των Σχολών τους μέσω εξ αποστάσεως εκπαίδευση.

Μάλιστα, στο πλαίσιο της εκπαιδευτικής λειτουργίας ΑΕΝ και Κέντρων Επιμόρφωσης Στελεχών Εμπορικού Ναυτικού (ΚΕΣΕΝ), υπάρχει και αξιοποιείται εδώ και κάποια έτη η ασύγχρονη εξ αποστάσεως εκπαίδευση μέσω της πλατφόρμας Open e-class. Τουλάχιστον ορισμένα μαθήματα ή τμήμα της διδακτέας ύλης μπορούν να διδαχθούν μέσω αυτής της υπάρχουσας πλατφόρμας ή και μέσω υιοθέτησης άλλων μέσων και διαδικασιών που εφαρμόζονται σε άλλες βαθμίδες εκπαίδευσης με έμφαση στη σύγχρονη εξ αποστάσεως εκπαίδευση (κυρίως μέσω τηλεδιασκέψεων). Ειδάλλως, η προτροπή του κ. Υπουργού Ναυτιλίας και Νησιωτικής Πολιτικής προς τους σπουδαστές των σχολών να «εκμεταλλευτούν εποικοδομητικά το χρονικό διάστημα της αναστολής λειτουργίας» φαντάζει κενή περιεχομένου.

**Με βάση τα παραπάνω ερωτάται ο κ. Υπουργός**

* **Για ποιους λόγους δεν έχει ανακοινωθεί οτιδήποτε σχετικά με την εξ αποστάσεως εκπαίδευση των σπουδαστών των δημόσιων σχολών εμπορικού ναυτικού, κατ’ αντιστοιχία με την πολιτική της κυβέρνησης στις άλλες δομές και βαθμίδες εκπαίδευσης στη χώρα;**
* **Προτίθεται να λάβει άμεσα αποφάσεις που να προσδιορίζουν τα μέσα και το πλαίσιο εφαρμογής μεθόδων εξ αποστάσεως εκπαίδευσης, όπου αυτό είναι συμβατό με τη φύση των μαθημάτων;**
* **Πως προτίθεται να διασφαλίσει την μη απώλεια εξαμήνου και την απρόσκοπτη συνέχιση της εκπαιδευτικής διαδικασίας για τους σπουδαστές των σχολών, ιδίως των ΑΕΝ;**

**Οι ερωτώντες βουλευτές**

**Μιχαηλίδης Ανδρέας**

**Αλεξιάδης Τρύφωνας**

**Γκιόλας Ιωάννης**

**Δρίτσας Θεόδωρος**

**Καλαματιανός Διονύσης**

**Κασιμάτη Νίνα**

**Κατρούγκαλος Γεώργιος**

**Καφαντάρη Χαρά**

**Λάππας Σπυρίδων**

**Μάλαμα Κυριακή**

**Μάρκου Κωνσταντίνος**

**Μπάρκας Κωνσταντίνος**


**Μεϊκόπουλος Αλέξανδρος**

**Μπουρνούς Ιωάννης**

**Ξενογιαννακοπούλου Μαριλίζα**

**Πούλου Γιώτα**

**Ραγκούσης Ιωάννης**



**Σαντορινιός Νεκτάριος**

**Σκουρολιάκος Παναγιώτης (Πάνος)**

**Συρμαλένιος Νικόλαος**

**Τριανταφυλλίδης Αλέξανδρος**

**Φάμελλος Σωκράτης**

**Φίλης Νικόλαος**